Trossamfundet Jehovas Vidner opsøger asylansøgere på landets centre for at hverve medlemmer. Det skriver Jyllands-Posten i dag.

Gentagne gange har asylcentret på Langeland smidt Jehovas Vidner væk fra matriklen, og ifølge centerleder Ulrik Pihl sker det af hensyn til asylansøgerne.

- Det er synd, fordi asylansøgerne er ensomme, og de vil gerne være en del af et fællesskab. Men det er på et forkert grundlag, at Jehovas Vidner opsøger asylansøgerne, fordi de ikke oplyser om, hvilket fællesskab, de går ind til, siger han.

Læs også : Præster på Langeland er ikke velkomne på asylcentre

Ulrik Pihl fortæller, at flere asylansøgere har følt sig lokket og påvirket til at takke ja til vidnerne. Men det er ubegrundet, fortæller Dag Erik Christensen, som er pressetalsmand for Jehovas Vidner.

- Vi hverken lokker eller snyder nogen ind i troen. Vi tilmelder dem ikke, men vi giver dem tilbuddet om at lære, hvad der står i biblen, siger han.

Dag Erik Christensen fortæller også, at man ikke er tilmeldt trossamfundet lige fra begyndelsen. Det er faktisk en længere proces at blive medlem af Jehovas Vidner, og derfor er der ifølge ham udelukkende tale om forkyndelse blandt asylansøgerne.

- Bliver vi ikke lukket ind på et center, så respekterer vi naturligvis det, siger han.